Kreikan maantiede
Kreikan merialueet ovat Välimeren osia. Merkittävin on Egeanmeri, joka sijaitsee Manner-Kreikan ja Vähä-Aasian välissä. Se liittyy eteläosassaan muuhun Välimereen ja koillisosassa Mustaanmereen. Egeanmeren pinta-ala on noin 215 000 neliökilometriä. Meren pituus pohjois-eteläsuunnassa on noin 610 kilometriä ja leveys itä-länsisuunnassa noin 300 kilometriä. Egeanmeren länsi- ja pohjoisrannikko sekä useimmat saaret kuuluvat Kreikkaan, ja itärannikko Turkkiin. Meren pohjoisosaa kutsutaan Traakianmereksi, itäosaa Ikaríanmereksi, länsiosaa Myrtóonmereksi ja eteläosaa Kreetanmereksi. Itäosassa Peloponnesoksen niemimaan ja Keski-Kreikan välissä sijaitsee Saroninlahti. Egeanmeressä sijaitsevat Egeanmeren saaret.
Voulisméni
Voulisméni () on järvi tai nykyisin oikeammin Mirampéllonlahteen yhdistyvä merenlahti Kreetan saarella Kreikassa. Se sijaitsee Ágios Nikólaoksen kaupungin keskustassa saaren itäosassa.
Voulisméni oli alun perin makeavetinen järvi. Se yhdistettiin kanavalla mereen vuosina 1867–1871. Nykyisin se toimii kaupungin venesatamana ja sen ympärillä on lukuisia kahviloita ja ravintoloita. Järven suurin pituus on noin 137 metriä ja suurin syvyys noin 64 metriä.